Foto’s: Motoris jaag weg met polisieman, verongelukDie foto’s is deur @JustVuyi op Twitter gelaai. ŉ Motoris en ŉ polisiebeampte is Donderdag in Rosebank dood nadat die man glo met die polisiebeampte nog in sy voertuig van die polisie wou wegjaag. “Die bestuurder van ŉ Audi R8 is deur twee beamptes van die pad afgetrek en die motor is deursoek,” het lt.kol. Lungelo Dlamini, woordvoerder van die polisie, gesê. “Die beamptes het glo op ŉ klein sakkie dagga afgekom waarop die motoris van die toneel af weggejaag het. Een van die beamptes was egter steeds in die voertuig.” Volgens Dlamini het die ander beampte agter die motoris aangejaag. “Die bestuurder van die Audi het in Rosebank beheer oor die voertuig verloor en teen ŉ boom en muur gebots voor dit teen ŉ lamppaal tot stilstand gekom het.” Die motoris en beampte is op die toneel dood. Die name van die slagoffers kan nog nie bekend gemaak word nie.